**СПИДИ ЕАД**

ПРОСПЕКТ ЗА ДОПУСКАНЕ ДО ТЪРГОВИЯ НА РЕГУЛИРАН ПАЗАР

НА ЕМИСИЯ АКЦИИ

**ДОКУМЕНТ ЗА ПРЕДЛАГАНИТЕ АКЦИИ**

|  |  |
| --- | --- |
| Вид предлагани акции | Обикновени, безналични, поименни, свободно прехвърляеми, с право на глас |
| Брой предлагани акции | 1 482 200 (един милион четиристотин осемдесет хиляди и двеста) броя |
| Номинална стойност | 1(един)лев |
| Общо разходи по публичното предлагане | 3 565 лева |
| Нетни приходи от публичното предлагане | Няма приходи от публично предлагане |

**Срок на предлагането:** Борсови сделки с акции ще могат да се извършват след регистрирането им за търговия на „Българска фондова борса - София" АД на дата, определена от Съвета на директорите на борсата. Не е предвиден краен срок на предлагането.

Настоящият Документ за предлаганите ценни книжа съдържа цялата информация необходима за вземане на инвестиционно решение, включително основните рискове, свързани с акциите от настоящата емисия. В интерес на инвеститорите е да се запознаят с настоящия Документ, както и с Регистрационния документ, преди да вземат решение да инвестират.

Членовете на Съвета на директорите на „СПИДИ" ЕАД отговарят солидарно за вредите, причинени от неверни, заблуждаващи или непълни данни в документа за предлаганите ценни книжа. Съставителите на финансовите отчети на Дружеството отговарят солидарно с лицата по предходното изречение за вреди, причинени от неверни, заблуждаващи или непълни данни във финансовите отчети на Дружеството, а одиторите – за вредите, причинени в одитираните от тях финансови отчети.

**КОМИСИЯТА ЗА ФИНАНСОВ НАДЗОР Е ПОТВЪРДИЛА ПРОСПЕКТА С РЕШЕНИЕ № \_\_\_\_\_\_\_\_ ОТ \_\_\_\_\_\_\_\_\_\_ г., КОЕТО НЕ Е ПРЕПОРЪКА ЗА ИНВЕСТИРАНЕ В ПРЕДЛАГАНИТЕ АКЦИИ. КОМИСИЯТА ЗА ФИНАНСОВ НАДЗОР НЕ НОСИ ОТГОВОРНОСТ ЗА ВЕРНОСТТА И ПЪЛНОТАТА НА СЪДЪРЖАЩИТЕ СЕ В ПРОСПЕКТА ДАННИ**

**21 Май 2012**

Инвестирането в предлаганите акции е свързано с определени рискове, подробно описани на стр.11 от настоящия документ в секция „Рискови фактори".

СЪДЪРЖАНИЕ

[1. Отговорни лица 9](#_Toc324377922)

[*1.1.* *Данни за членовете на Съвета на директорите на Дружеството* 9](#_Toc324377923)

[*1.2.* *Данни за инвестиционни посредници и правни консултанти. Данни за правните консултанти по тази емисия* 9](#_Toc324377924)

[*1.3.* *Одитор* 9](#_Toc324377925)

[*1.4.* *Декларация от лицата, отговорни за изготвянето на документа за ценните книжа.* 9](#_Toc324377926)

[2. Рискови Фактори 10](#_Toc324377927)

[*2.1.* *Рискови фактори, характерни за акциите, предмет на публичното предлагане* 10](#_Toc324377928)

[*2.1.1.* *Ценови риск* 10](#_Toc324377929)

[*2.1.2.* *Ликвиден риск* 11](#_Toc324377930)

[*2.2.* *Риск от промяна на интересите на мажоритарния акционер* 11](#_Toc324377931)

[*2.3.* *Инфлационен риск* 11](#_Toc324377932)

[*2.4.* *Риск от разводняване на стойността на акциите* 12](#_Toc324377933)

[*2.5.* *Валутен риск* 12](#_Toc324377934)

[*2.6.* *Липса на гаранция за изплащане на годишни дивиденти* 12](#_Toc324377935)

[*2.7.* *Рискови фактори, включени в Регистрационния документ* 12](#_Toc324377936)

[3. Ключова Информация 13](#_Toc324377937)

[*3.1.* *Оборотен капитал* 13](#_Toc324377938)

[*3.2.* *Капитализация и задлъжнялост* 13](#_Toc324377939)

[*3.3.* *Участие на физически и юридически лица в емисията/предлагането* 13](#_Toc324377940)

[*3.4.* *Причини за извършване на публичното предлагане на акции и планирано използване на набрания капитал* 14](#_Toc324377941)

[4. Информация за ценните книжа, които ще бъдат допускани до търговия 15](#_Toc324377942)

[*4.1.* *Вид и клас на ценните книжа* 15](#_Toc324377943)

[*4.2.* *Законодателство, по което са емитирани ценните книжа. приложимо право* 15](#_Toc324377944)

[*4.3.* *Форма на ценните книжа* 16](#_Toc324377945)

[*4.4.* *Валута на емисията* 16](#_Toc324377946)

[*4.5.* *Описание на правата, отнасящи се до ценните книжа, включително всякакви ограничения на тези права и ред за упражняването на тези права* 16](#_Toc324377947)

[*4.6.* *Право на дивидент* 17](#_Toc324377948)

[*4.7.* *Право на глас* 17](#_Toc324377949)

[*4.8.* *Право на ликвидационен дял* 19](#_Toc324377950)

[*4.9.* *Допълнителни права, които дават акциите:* 19](#_Toc324377951)

[*4.10.* *Права на миноритарните акционери:* 19](#_Toc324377952)

[*4.11.* *Условия за обратно изкупуване* 20](#_Toc324377953)

[*4.12.* *Условия за конвертиране* 21](#_Toc324377954)

[*4.13.* *Решения, разрешения и одобрения, въз основа на които акциите ще бъдат допуснати до търговия на регулиран пазар.* 21](#_Toc324377955)

[*4.14.* *В случай на нови емисии, очакваната дата на емисията на ценните книжа* 21](#_Toc324377956)

[*4.15.* *Ограничения върху свободната прехвърляемост на ценните книжа* 21](#_Toc324377957)

[*4.16.* *Данни за наличието на предложения за задължително поглъщане, вливане и/или правила за принудително изкупуване или разпродажба на ценните книжа.* 23](#_Toc324377958)

[*4.17.* *Предложения от трети лица за публично изкупуване на контролен пакет от акционерния капитал на емитента, направени през последната и текущата финансова година - условия на замяна* 23](#_Toc324377959)

[*4.18.* *Информация за данъците, удържани при източника според действащото законодателство в страната и отговорност на Емитента за удържането им* 23](#_Toc324377960)

[*4.18.1.* *Доходи от дивиденти* 23](#_Toc324377961)

[*4.18.2.* *Капиталова печалба* 24](#_Toc324377964)

[*4.19.* *Валутно законодателство* 26](#_Toc324377967)

[*4.20.* *Индикация за това, дали емитентът поема отговорност за удържането на данъци при източника.* 27](#_Toc324377968)

[5. Условия на предлагането 28](#_Toc324377969)

[*5.1.* *Условия, статистически данни за предлагането, очакван график и действия, изисквани за кандидатсткване за предлагането* 28](#_Toc324377970)

[*5.1.1.* *Условия на които се подчинява предлагането* 28](#_Toc324377971)

[*5.1.2.* *Общ размер на емисията/предлагането, разграничение между ценните книжа,предлагани за продажба и за подписка - условия и особености* 28](#_Toc324377972)

[*5.1.3.* *Периодът, включително всякакви възможни изменения, през които предлагането ще бъде открито и процес на кандидатстване* 28](#_Toc324377973)

[*5.2.* *Обстоятелства, при които допускането до търговия на регулиран пазар може да бъде отменено или временно преустановено и условия за отмяна след като са започнали сделките* 30](#_Toc324377974)

[*5.3.* *Възможности за намаляване на подписката и начина за възстановяване на надплатените суми* 31](#_Toc324377975)

[*5.4.* *Минимална и/или максимална стойност, за която се кандидатства (брой или съвкупна сума)* 31](#_Toc324377976)

[*5.5.* *Периодът, през който заявлението за кандидатстване в предлагането може да бъде оттеглено, при условие, че на инвеститорите е позволено да оттеглят нарежданията си* 31](#_Toc324377977)

[*5.6.* *Начинът и сроковете за заплащането на ценните книжа и доставката на ценните книжа* 32](#_Toc324377978)

[*5.7.* *Начин и срок на плащане на цената* 32](#_Toc324377979)

[*5.8.* *Превеждане на сумите от продадените акции по сметка на клиента - продавач* 32](#_Toc324377980)

[*5.9.* *Ред за получаване на удостоверителни документи (депозитарни разписки)* 32](#_Toc324377981)

[*5.10.* *Описание на начина и датата, на която ще бъдат публикувани резултатите от предлагането* 33](#_Toc324377982)

[*5.11.* *Процедура за упражняването на правото за закупуване преди други, прехвърляемост на правата по подписката и третиране на неупражнените права по подписката* 33](#_Toc324377983)

[6. План за пласиране и разпределение на акциите 34](#_Toc324377984)

[*6.1.* *Различни категории потенциални инвеститори, на които се предлагат ценни книжа. Заделяне на траншове и предлагане на пазарите на две или повече страни* 34](#_Toc324377985)

[*6.2.* *Изявление дали главните акционери или членовете на управителните, надзорните или административни органи на емитента възнамеряват да придобият от предлаганите ценни книжа или дали някое лице възнамерява да придобие повече от 5 на сто от предлаганите ценни книжа, доколкото такава информация е известна на емитента.* 34](#_Toc324377986)

[*6.3.* *Оповестяване на предварително разпределение* 34](#_Toc324377987)

[*6.4.* *Процес на уведомяване на кандидатите за разпределяната сума и индикация дали търговията може да започне преди да бъде направено уведомлението* 34](#_Toc324377988)

[*6.5.* *Записване, превишаващо размера на подписката и опция "green shoe" за превишаване на подписката - наличие, размер, период и условия* 34](#_Toc324377989)

[7. Ценообразуване 35](#_Toc324377990)

[*7.1.* *Цена на предлагане* 35](#_Toc324377991)

[*7.2.* *Процедура за оповестяване на цената на предлагане* 35](#_Toc324377992)

[*7.3.* *Права на настоящите акционери, ограничаване или отмяна на тези права и причини за това* 35](#_Toc324377993)

[*7.4.* *Съществена разлика между цената на предлагане на ценните книжа и цената, която членовете на управителни и контролни органи са заплатили през последната година или които те имат право да придобият* 35](#_Toc324377994)

[8. Пласиране и поемане 36](#_Toc324377995)

[*8.1.* *Информация за координаторите на предлагането* 36](#_Toc324377996)

[*8.2.* *Информация за всички агенти по плащанията и депозитарни агенти* 36](#_Toc324377997)

[*8.3.* *Информация за субектите, съгласяващи се да поемат емисията на база на твърд ангажимент. Информация за субектите, съгласяващи се да пласират емисията. Информация за условията при поемане и условията при пласиране.* 36](#_Toc324378000)

[*8.4.* *Кога е или ще бъде постигнато споразумение за поемане* 36](#_Toc324378001)

[9. Допускане до търговия и договорености за търговия 37](#_Toc324378002)

[*9.1.* *Индикация дали ценните книжа ще бъдат обект на кандидатстване за допускане до търговия на регулиран пазар. Посочване на въпросния пазар.* 37](#_Toc324378003)

[*9.2.* *Регулирани или равностойни пазари, на които вече са допуснати за търговия ценни книжа от същия клас.* 37](#_Toc324378004)

[*9.3.* *Информация за едновременно публично или частно пласиране на същия или друг клас акции/ценни книжа на емитента.* 37](#_Toc324378005)

[*9.4.* *Данни за субектите, които имат твърд ангажимент да действат като посредници на вторичния пазар, предоставяйки ликвидност, чрез цените на търсенето и предлагането.* 37](#_Toc324378006)

[*9.5.* *Стабилизация* 37](#_Toc324378007)

[10. Продаващи държатели на ценни книжа 38](#_Toc324378008)

[*10.1.* *Данни за субекта, предлагащ за продажба ценните книжа.* 38](#_Toc324378009)

[*10.2.* *Броят и класа на ценните книжа, които се предлагат от всеки от продаващите държатели на ценни книжа* 38](#_Toc324378010)

[*10.3.* *Споразумения за замразяване на капитала* 38](#_Toc324378011)

[11. Разходи на емитента на ценните книжа. 39](#_Toc324378012)

[12. Разводняване (намаляване) стойността на акциите 39](#_Toc324378013)

[13. Допълнителна информация 40](#_Toc324378014)

[*13.1.* *Информация за споменати консултанти* 40](#_Toc324378015)

[*13.2.* *Друга одитирана информация* 40](#_Toc324378016)

[*13.3.* *Информация за експертите, изготвили доклад, изявление или становище* 40](#_Toc324378017)

[*13.4.* *Информация за трети лица* 40](#_Toc324378018)

[*13.5.* *Източници на допълнителна информация* 40](#_Toc324378019)

Проспектът за допускане до търговия на акциите на „СПИДИ” ЕАД, се състои от 3 документа:

Регистрационен документ;

Документ за ценните книжа:

Резюме на проспекта;

Регистрационният документ съдържа съществената информация за „Спиди" ЕАД, а документът за ценните книжа - информация за ценните книжа, за които ще се иска допускане до търговия на БФБ (акции), необходима за вземането на инвестиционно решение.

Инвеститорите могат да получат регистрационния документ, документа за ценните книжа и резюмето на проспекта, както и допълнителна информация, всеки работен ден на:

Адреса на управление на емитента:

|  |  |
| --- | --- |
|  |  |
|  |  |
| Адрес: | гр. София, ул. Самоковско шосе №1 |
| Телефон: | 02 8173 999 |
| Лице за контакти: | Ана Бонева |

Горепосочените документи, съставляващи в съвкупност Проспект за допускане до търговия на регулиран пазар на ценните книжа (акции), могат да бъдат получени и от БФБ, след приемането на акциите на „Спиди " ЕАД за борсова търговия.

„СПИДИ" ЕАД предупреждава инвеститорите, че инвестирането в ценни книжа е свързано с определени рискове, описани подробно в раздел 2 „Рискови фактори" от настоящия документ.

Специфичните за дейността на дружеството рискови фактори са описани подробно в т. 3„Рискови фактори" на Регистрационния документ.

ИЗПОЛЗВАНИ ДЕФИНИЦИИ И СЪКРАЩЕНИЯ

Емитент, Дружеството - „Спиди" ЕАД;

Акции - акциите от капитала на „Спиди" ЕАД;

ЗППЦК - Закон за публичното предлагане на ценните книжа;

ТЗ - Търговски закон;

ЗПФИ - Закон за пазарите на финансови инструменти;

ЗКПО - Закон за корпоративното подоходно облагане;

ЗДДФЛ - Закон за данъците върху доходите на физическите лица;

 КФН - Комисия за финансов надзор;

Ресорния заместник-председател - заместник-председател, ръководещ управление „Надзор на инвестиционната дейност" към Комисия за финансов надзор;

ЦД - „Централен депозитар" АД;

БФБ - „Българска Фондова Борса - София" АД;

СД - Съвет на директорите;

ОСА - Общо събрание на акционерите.

#  Отговорни лица

# *Данни за членовете на Съвета на директорите на Дружеството*

„СПИДИ” ЕАД, наричано за краткост Дружеството или Емитентът, е акционерно дружество с едностепенна система на управление.

Валери Харутюн Мектупчиян – Изпълнителен директор

Георги Иванов Глогов

“Омникар С” ЕООД – председател на СД с едноличен собственик Валери Мектупчиян.

 „СПИДИ” ЕАД се представлява от Изпълнителния директор Валери Мектупчиян.

Дружеството не е назначило прокурист или друг търговски пълномощник.

# *Данни за инвестиционни посредници и правни консултанти. Данни за правните консултанти по тази емисия*

Дружеството не използва външни правни консултанти и не е ползвало правен консултант по настоящата емисия.

# *Одитор*

Одитор на годишните финансови отчети на дружеството за периода 2009 – 2011 г., е Мария Иванова Атанасова с рег. № 263, представител на фирма „Интеродит“ ЕООД, гр. Пловдив, ул. Белград 8, ет.2, ап.5.

# *Декларация от лицата, отговорни за изготвянето на документа за ценните книжа.*

Лицата отговорни за изготвянето на настоящия проспект са Красимир Тахчиев и Данаил Данаилов. Същите, с полагане на подписите си на последната страница на настоящия документ декларират, че са положили всички разумни грижи, за да се уверят, че доколкото им е известно, информацията съдържаща се в Документа за предлаганите ценни книжа е вярна, пълна и отговаря на фактите и не съдържа пропуск, който може да засегне нейния смисъл, и коректно представя съществените за инвеститорите обстоятелства относно Дружеството.

Членовете на Съвета на директорите на „СПИДИ” ЕАД отговарят за вредите, причинени от неверни, заблуждаващи и непълни данни в Проспекта.

Лицето по чл. 34, ал. 2 от закона за счетоводството - Стефка Левиджова - главен счетоводител на емитента отговаря солидарно с лицата по изречение първо за вреди, причинени от неверни, заблуждаващи или непълни данни във финансовите отчети на емитента, а регистрирания одитор – Мария Атанасова за вредите, причинени от неверни, заблуждаващи или непълни данни в одитираните от него финансови отчети.

# Рискови Фактори

Инвестирането в ценни книжа на „СПИДИ“ ЕАД е свързано с поемането на различни по вид и степен на влияние рискове. Посочените рискови фактори трябва да бъдат внимателно разгледани и оценени при вземането на решение за инвестиране от страна на потенциалните инвеститори.

# *Рискови фактори, характерни за акциите, предмет на публичното предлагане*

Рискът при инвестирането в ценни книжа се свързва с несигурността и невъзможността за точно предвиждане на бъдещи ефекти и влияние върху очакваната възвръщаемост от направената инвестиция.

Основният риск и несигурност за акционерите на „СПИДИ“ ЕАД е вероятността тяхната инвестиция в акции на дружеството да не запази своята стойност, както и да не генерира очакваната от тях възвръщаемост поради понижение на цената на акциите или липса на други доходи (дивиденти) от тях.

„СПИДИ“ ЕАД информира потенциалните инвеститори, че инвестирането в акции е свързано с определени рискове. Инвеститорите трябва внимателно да прочетат и осмислят рисковете, свързани с инвестирането в акции от настоящата емисия преди да вземат инвестиционно решение.

„СПИДИ“ ЕАД се стреми да поддържа нисък рисков профил чрез поддържането на ниски нива на финансов и оперативен левъридж, високо ниво на оперативна ефективност, въвеждането на стриктни правила и процедури при управлението на дейността и строг контрол за тяхното спазване, диверсифициране на клиентската база и на доставчиците.

Изброеното прави дружеството устойчиво на външни негативни шокове, но въпреки това в своята дейност среща значителни рискове, които могат да повлияят отрицателно на резултатите на фирмата.

# *Ценови риск*

Промените в цената на акциите на „СПИДИ“ ЕАД могат да бъдат породени, както от фундаменталното състояние на Дружеството - настоящи и очаквани резултати от дейността и финансови резултати, така и от икономическите и пазарни условия в България и косвено от пазарните и икономически условия в световната икономика.

Акционерите следва да имат предвид, че е възможно да настъпят събития, които да причинят резки колебания в пазарните цени на акциите, каквито и преди са се проявявали на българския капиталов пазар и на международните финансови пазари, както и че подобни колебания е вероятно да засегнат в неблагоприятна посока акциите на „СПИДИ“ ЕАД.

След регистрация на акциите на „СПИДИ“ ЕАД за търговия на БФБ настоящите акционери поемат ангажимент за продажба на част от съществуващите акции. Ценови риск за инвеститорите може да възникне след покупката на акциите на фондовата борса.

След старта на търговия на акциите на компанията на „Българска фондова борса – София“ АД, пазарната им стойност ще се определя на базата на търсенето и предлагането, и цената на акциите може да нараства или да намалява. Тези „колебания“ на цените могат да доведат до това дадена ценна книга да струва в даден момент много по-малко, отколкото закупена. Тази динамика на цените е особено характерна за пазара на обикновени акции, чиито борсови цени могат да бъдат предмет на резки колебания в резултат на публично оповестена информация за финансовите резултати на Дружеството, промени в законодателството и други съществени събития.

Дружеството не гарантира на инвеститорите, че цената на неговите акции ще се запазва стабилна и/или ще повишава своята стойност в бъдеще. Нито „СПИДИ“ ЕАД, нито настоящя акционер на Дружеството възнамеряват да осъществяват изкупуване на акции на Дружеството с цел запазване и/или повишение на пазарната цена на акциите на Дружеството след осъществяването на допуснакето на акциите до търговия на „БФБ – София“ АД.

# *Ликвиден риск*

Ликвидният риск е пряко свързан с ликвидността на самия пазар на ценни книжа и изразява потенциалната възможност за покупка или продажба в кратки срокове и обичайни обеми на дадените ценни книжа на вторичния пазар. Доколко ще е ликвидна настоящата емисия зависи от броя инвеститори, които ще проявят интерес към инвестирането в емисията и от решението на настоящя акционер за броят акции, които възнамерява да пласира. Ликвидният риск на акциите ще зависи и от развитието на пазара на дялови ценни книжа по отношение на обема и разнообразието на предлаганите инструменти, финансовото състояние на емитента, способността на местния капиталов пазар да привлича нови инвеститори .и др.

Инвеститорите следва да имат предвид, че БФБ е значително по-малка и по-слабо ликвидна от пазарите на ц енни книжа в повечето страни с развита пазарна икономика. Така, за акционерите на „СПИДИ“ ЕАД няма гаранция, че котирането на акциите на Дружеството на БФБ ще гарантира активната им търговия и достатъчна ликвидност.

# *Риск от промяна на интересите на мажоритарния акционер*

Мажоритарен собственик на капитала на „СПИДИ“ ЕАД сега и след приключване на процеса по допускане до търговия на регулиран пазар на акциите е „Спиди груп” ЕАД.

Като основен акционер той може да упражнява значително и решаващо влияние върху повечето въпроси, изискващи одобрение от Общото събрание на акционерите на Дружеството, като например промени в Устава, назначаване и освобождаване на членовете на Съвета на директорите, одобряване на съществени за Дружеството сделки, разпределянето на дивиденти и др.

За инвеститорите в акции на „СПИДИ“ ЕАД съществува риска от настъпването на евентуални промени в интересите на основния акционер, които промени да имат неблагоприятно проявление, както към дейността на Дружеството, така и спрямо интересите на миноритарните акционери.

# *Инфлационен риск*

Проявлението на инфлационният риск за акционерите на „СПИДИ“ ЕАД би настъпило в случаите, когато доходите от акциите (повишение в цената и/или получени дивиденти) са по-малки от инфлацията за периода на инвестиране. Инфлационните процеси водят до намаление на реалната доходност, която получават инвеститорите.

Въпреки, че в дългосрочен план доходността от акции значително е изпреварвала инфлационните процеси в България и в други страни с развита пазарна икономика, няма гаранции за инвеститорите в акции на „СПИДИ“ ЕАД, че тяхната инвестиция в акции на Дружеството ще представлява реална защита срещу инфлацията.

# *Риск от разводняване на стойността на акциите*

Съгласно Устава на Дружеството не са предвидени ограничения относно максималния размер на бъдещи емисии от акции. Поради тази причина размерът на участието на акционерите може да бъде намален в резултат на бъдещо увеличение на капитала ако те не упражнят своите права и не запишат пропорционален дял от новите акции. В случай, че вследствие на бъдещо увеличение на капитала, броят на издадените акции на Дружеството се увеличава с по-бързи темпове от размера на активите на същото, възможно е да се стигне до намаляване на стойността на активите на акция на Дружеството.

# *Валутен риск*

Настоящата емисия е деноминирана в лева. Валутен риск от инвестицията съществува за инвеститори, чийто средства са в щатски долари или друга валута, различна от лева и евро поради постоянните движения на валутните курсове. Инвеститори, които поемат валутен риск при покупката на настоящата емисия биха увеличили или намалили ефективната доходност от инвестицията си в следствие на засилване или отслабване на курса на лева/еврото спрямо валутата, в която са деноминирани средствата на инвеститора.

Стабилността и високото доверие в надеждността на валутния борд в страната, както и доминиращите позиции на еврото на международните валутни пазари, свеждат наличието на валутен риск до минимални нива.

# *Липса на гаранция за изплащане на годишни дивиденти*

Финансовият резултат на дружеството зависи от множество фактори, сред които умението и професионализма на мениджърския екип, развитието на пазара, в който оперира дружеството, икономическото развитие на страната и региона и т.н. За инвеститорите съществува риск поради липсата на гаранция за изплащане на годишни дивиденти.

# *Рискови фактори, включени в Регистрационния документ*

Специфичните рискове, свързани с основната дейност на „СПИДИ“ ЕАД, както и общите рискове, които могат да имат отражение върху дейността му, са подробно описани на страници в Регистрационния документ, Раздел Рискови фактори.

#  Ключова Информация

# *Оборотен капитал*

С подписа си на последната страница на този документ, Валери Харотюн Мектупчиян - Изпълнителен директор на емитента, декларира, че оборотният капитал е достатъчен за настоящите нужди на дружеството.

# *Капитализация и задлъжнялост*

Таблицата по-долу представя капитализацията и задлъжнялостта на Дружеството за 2009 – 2011 г. по данни от одитираните неконсолидирани годишни финансови отчети на Дружеството към 31.12.2009 г., 31.12.2010 г., 31.12.2011 г. (консолидирани и неконсолидирани) и 31.03.2012 г. (консолидирани и неконсолидирани), изготвени съгласно МСФО.

|  |  |  |  |  |  |  |
| --- | --- | --- | --- | --- | --- | --- |
| Капиталова структура,в хил. лв. | 2009 | 2010 | 2011 | Q1 12 | 2011 К | Q1 12 К |
| Краткотрайни активи | 9 098 | 12 418 | 14 018 | 10 897 | 14 861 | 11 803 |
| Краткотрайни пасиви | 8 416 | 9 602 | 11 203 | 7 300 | 10 372 | 6 854 |
| Oборотен капитал | 682 | 2 816 | 2 815 | 3 597 | 4 489 | 4 949 |
| Нетен оборотен капитал\* | 2 508 | 4 694 | 3 582 | 3 151 | 4 530 | 4 755 |
| Общо активи | 14 888 | 17 456 | 20 593 | 18 235 | 20 900 | 18 502 |
| Собствен капитал (СК) | 4 384 | 6 387 | 7 306 | 8 801 | 8 434 | 9 502 |
| Общо пасиви | 10 504 | 11 069 | 13 287 | 9 434 | 12 466 | 9 000 |
| Дългосрочни задължения (ДЗ) | 2 088 | 1 467 | 2 084 | 2 134 | 2 094 | 2 146 |
| Лихвени задължения, вкл. краткосрочни (ЛЗ) | 7 046 | 3 856 | 4 302 | 4 694 | 4 529 | 4 939 |
| ДЗ / СК | 48% | 23% | 29% | 24% | 25% | 23% |
| ЛЗ / СК | 161% | 60% | 59% | 53% | 54% | 52% |
| Общо пасиви / Общо активи | 71% | 63% | 65% | 52% | 62% | 49% |
| ЛЗ / Общо активи | 47% | 22% | 21% | 26% | 20% | 27% |
| ЛЗ / (СК+ЛЗ) | 62% | 38% | 37% | 35% | 35% | 34% |

*\* При изчисленията се изключват паричните наличности и лихвените задължения*

Всички задължения на дружеството са обезпечени с активи, с изключние на овърдрафт за 506 хил. лв. към 31.03.12 г., който е обезпечен от трети лица. Лизингите са обезпечение със съответните активи (към 31.03.12 г. това са 263 (212 бр. на неконсолидирана база) автомобила, компютърно и техническо оборудване), а овърдрафт кредита е обезпечен със залог на вземния.

„СПИДИ” ЕАД е солидарен длъжник по кредити на свързани лица на обща стойност 4,5 млн. лв.

По-подробна информация е представена в т. 5.2. *Капиталови ресурси* на Регистрационния документ.

# *Участие на физически и юридически лица в емисията/предлагането*

Никой от експертите или консултантите, изготвили настоящия документ, не притежава и няма намерение да придобива участие в капитала на емитента, не е значително заинтересован - пряко или непряко от него и няма търговски отношения с емитента.

# *Причини за извършване на публичното предлагане на акции и планирано използване на набрания капитал*

Допускането до търговия на регулиран пазар на акциите на „СПИДИ“ ЕАД няма за цел набиране на допълнителен капитал и по своята същност не е първично публично предлагане.

Проспектът за допускане до търговия на регулиран пазар на акциите на „СПИДИ“ ЕАД има за цел регистрация на акциите на Емитента за вторична търговия на сегмент „Стандарт” на Основен пазар на БФБ. Осъществяване на допускането до търговия на регулиран пазар е част от стратегията за развитие на Дружеството.

Цели се да бъде запозната инвестиционната общност с дейността и перспективите за развитие, като по този начин дружеството цели да придобие по- голяма популярност сред обществото като цяло, както и да се осигури достъп до акциите на дружеството на широк кръг инвеститори в бъдеще.

Дружеството не очаква да получи приходи в резултат от допускането до търговия.

# Информация за ценните книжа, които ще бъдат допускани до търговия

# *Вид и клас на ценните книжа*

Всички издадени от Дружеството акции ще бъдат регистрирани за търговия на БФБ и ще могат да бъдат предмет на последваща търговия на борсата.

Всички 1 482 200 броя акции, издадени от Дружеството са с номинална стойност от 1 (един) лев всяка и са от един клас: обикновени, поименни, безналични, свободно - прехвърляеми, дават еднакви права на акционерите, а именно право на глас, право на дивидент и на ликвидационен дял, съразмерно с номиналната стойност.

ISIN код на емисията акции на „СПИДИ“ ЕАД е **BG 1100007126**

# *Законодателство, по което са емитирани ценните книжа. приложимо право*

Ценните книжа, за които ще се иска допускане до търговия на регулиран пазар, са емитирани съгласно законодателство на Република България.

Приложимите нормативни актове, във връзка с допускането до търговия на акциите на регулиран пазар, са както следва:

* Търговски закон;
* Закона за публичното предлагане на ценните книжа;
* Закона за пазарите на финансови инструменти;
* Закон срещу пазарните злоупотреби с финансови инструменти;
* Наредба № 38 за изискванията към дейността на инвестиционните посредници;
* Наредба № 2 на КФН за проспектите при публично предлагане на ценни книжа и допускане до търговия на регулиран пазар на ценни книжа и за разкриването на информация от публичните дружества и другите емитенти на ценни книжа;
* Наредба № 39 от 2007 г. за разкриване на дялово участие в публично дружество;
* Наредба № 22 от 29.07.2005 г. за условията и реда за вписване и отписване на публични дружества, други емитенти на ценни книжа и емисии ценни книжа в регистъра на Комисията за финансов надзор;
* Наредба № 8 от 12.11.2003 г. за Централния депозитар на ценни книжа;
* Закон за корпоративното подоходно облагане;
* Закон за данъците върху доходите на физическите лица;
* Регламент 809/2004 на Европейска комисия;
* Валутен закон.

Към търговията на ценните книжа на регулиран пазар отношение имат Правилника на „БФБ – София“ АД и Правилника на „Централен депозитар“АД.

Основните нормативни актове, приложими по отношение на акциите на Дружеството са ЗППЦК и ТЗ. ТЗ съдържа общи разпоредби по отношение на акционерните дружества, а ЗППЦК - специални разпоредби по отношение на публичните дружества.

Разпоредбите на Раздел I от глава XI на ЗППЦК и на Наредба № 39 (обн., ДВ, бр. 103 от 07.12.2007 г.,) за разкриване на дялово участие в публично дружество уреждат изискванията за разкриване на значително участие в Дружеството.

Сделките на Дружеството със собствени акции са уредени в чл. 111, ал. 5-9 от ЗППЦК и в Търговския закон.

Режимът на търговите предлагания е уреден в Глава XI, Раздел II - чл. 148 ж - 157д от ЗППЦК, в Наредба № 41 от 11.06.2008 г. за изискванията към съдържанието на обосновката на цената на акциите на публично дружество, включително към прилагането на оценъчни методи, в случаите на преобразуване, договор за съвместно предприятие и търгово предлагане, както и в Наредба № 13 от 22.12.2003 г. за търгово предлагане за закупуване и замяна на акции.

Условията за отписване на дружества от регистъра за публичните дружества и другите емитенти на ценни книжа по чл. 30, ал. 1, т. 3 от Закона за КФН, са уредени в чл. 119 от ЗППЦК и в Наредба № 22 от 29.07.2005 г. за условията и реда за вписване и отписване на публични дружества, други емитенти на ценни книжа и емисии ценни книжа в регистъра на КФН.

# *Форма на ценните книжа*

Акциите, за които ще се иска допускане до търговия на регулиран пазар са обикновени, поименни, безналични акции, даващи на притежателя си право на 1 глас в Общото събрание на акционерите на дружеството - емитент. Книгата на акционерите на „СПИДИ“ ЕАД се води от „Централен депозитар" АД, с адрес - гр. София, ул. Три уши № 10, ет. 4.

# *Валута на емисията*

Валутата на емисията акции е български лева.

# *Описание на правата, отнасящи се до ценните книжа, включително всякакви ограничения на тези права и ред за упражняването на тези права*

Съгласно чл. 8 от Устава Капиталът на Дружеството е разделен на 1 482 200 (един милион четиристотин осемдесет и две хиляди и двеста) обикновени безналични поименни акции с право на глас с номинална стойност 1 (един) лв. за всяка акция.

Акциите на дружеството са свободно прехвърлими и дават равни права на притежателите си. Проекто - уставът на емитента, приложение към настоящия проспект не допуска издаването на акции на приносител, както и на привилегировани акции, които дават на притежателите им право на повече от един глас в Общото събрание на дружеството, гарантиран дивидент или допълнителен ликвидационен дял. Срещу записаните безналични поименни акции с право на глас акционерите получават поименни удостоверения (депозитарни разписки) от „Централен депозитар" АД.

Всяка акция дава право на един глас в ОСА, право на дивидент и на ликвидационен дял, съразмерни с номиналната стойност на акцията. Проекто-устава на „СПИДИ“ ЕАД не предвижда ограничения при упражняване на правата по акциите. Правата, предоставяни от акциите, не са и не могат да бъдат ограничени от права, предоставяни от друг клас ценни книжа, или от разпоредбите на договор или друг документ.

Съгласно разпоредбата на чл.10, ал. 3 от действащия устав на „СПИДИ“ ЕАД става прехвърлянето на акциите се извършва свободно между акционери и трети лица. Прехвърлянето на акции на дружеството има действие от момента на вписване на сделката в регистъра на „Централен депозитар" АД.

# *Право на дивидент*

Всяка обикновена акция дава право на дивидент, съразмерно с номиналната й стойност.

„СПИДИ“ ЕАД АД разпределя дивиденти по реда и при условията, предвидени в Търговския закон, Закона за публичното предлагане на ценни книжа и Устава на Дружеството.

Общото събрание взема решение за разпределяне на дивиденти след одобрение на счетоводните отчети и в съответствие с предвиденото в Търговския закон и Закона за публичното предлагане на ценни книжа.

В случай, че Общото събрание на акционерите приеме решение за това, печалбата на дружеството се разпределя като дивидент в съответствие с Устава и при спазване ограниченията на чл. 247а от Търговския закон.

В съответствие с изискването на чл. 115в ЗППЦК правото да получат дивидент имат лицата, вписани в регистрите на ЦД, като акционери на 14-ия ден след деня на ОСА, на което е приет годишният финансов отчет и е взето решение за разпределение на печалбата. ЦД предоставя на Дружеството списък на акционерите към горепосочената дата. Присъствието на лицето в този списък е достатъчно условие то да получи дивидент, след надлежната му легитимация.

Дружеството е длъжно незабавно да уведоми Комисията за финансов надзор, Централния депозитар и регулирания пазар за решението на общото събрание относно вида и размера на дивидента, както и относно условията и реда за неговото изплащане, включително да посочи поне една финансова институция, чрез която ще се извършват плащанията. След получаване на уведомлението по предходното изречение, регулираният пазар, на който се търгуват акциите, незабавно оповестява последната дата за сключване на сделки с тях, в резултат на които преобретателят на акциите има право да получи дивидента по тях, гласуван на общото събрание.

Дружеството - емитент е длъжно да осигури изплащането на акционерите на гласувания на ОСА дивидент, в тримесечен срок от провеждането му. Лицата, имащи право на дивидент, които не го потърсят в 3-месечния срок, могат да упражнят това право до изтичане на общия 5-годишен давностен срок, след което правото се погасява и неполучените дивиденти остават в Дружеството.

Уставът на „СПИДИ“ ЕАД не предвижда ограничения за разпределянето на дивидент, както и процедури за получаване на дивиденти от непребиваващи държатели. Разходите по изплащането на дивидента са за сметка на Дружеството.

# *Право на глас*

Общото събрание включва акционерите с право на глас, всяка акция дава право на 1 (един) глас в ОСА на Дружеството. Правото на глас се упражнява от лицата, вписани в регистрите на Централния депозитар като акционери 14 дни преди датата на общото събрание. Централният депозитар е длъжен да предостави на дружеството списъци на акционерите, описани в предходното изречение и на чуждестранните лица по чл. 136, ал. 1 от ЗППЦК по искане на лицето, овластено да управлява и представлява дружеството.

Акционерите в публично дружество имат право да упълномощят всяко физическо или юридическо лице да участва и да гласува в общото събрание от тяхно име, включително членове на Съвета на директорите на дружеството, ако акционерът изрично е посочил начина на гласуване по всяка от точките от дневния ред. Акционерите и представителите се легитимират и удостоверяват присъствието си с подпис.

Изискванията към формата и съдържанието на пълномощното са въведени в чл. 116, ал. 1 от ЗППЦК. Писменото пълномощно за представляване на акционер в общото събрание на акционерите на публично дружество трябва да е за конкретно общо събрание, да е изрично и да посочва най-малко:

* данните за акционера и пълномощника;
* броя на акциите, за които се отнася пълномощното;
* дневния ред на въпросите, предложени за обсъждане;
* предложенията за решения по всеки от въпросите в дневния ред;
* начина на гласуване по всеки от въпросите, ако е приложимо;
* дата и подпис.

Ако в пълномощното не е посочен начинът на гласуване по отделните точки от дневния ред, в него трябва да се посочи, че пълномощникът има право на преценка дали и по какъв начин да гласува. Преупълномощаването с правата по пълномощното, както и пълномощното, дадено в нарушение на правилата по чл. 116, ал. 1 от ЗППЦК, е нищожно.

Пълномощникът има същите права да се изказва и да задава въпроси на общото събрание, както акционерът, когото представлява. Пълномощникът е длъжен да упражнява правото на глас в съответствие с инструкциите на акционера, съдържащи се в пълномощното. Пълномощникът може да представлява повече от един акционер в общото събрание на публичното дружество. В този случай пълномощникът може да гласува по различен начин по акциите, притежавани от отделните акционери, които представлява.

Публичното дружество е длъжно да предостави образец на писменото пълномощно на хартиен носител или чрез електронни средства, ако е приложимо, заедно с материалите за общото събрание или при поискване след свикването му. Съгласно чл. 115, ал. 6 от ЗППЦК дружество предоставя в КФН и публикува на интернет страницата си образците на пълномощни за гласуване чрез пълномощник или чрез кореспонденция, ако е приложимо. Ако образците не могат да бъдат публикувани по технически причини, дружеството е длъжно да посочи на интернет страницата си начина, по който образците могат да бъдат получени на хартиен носител, като в този случай при поискване от акционера дружеството изпраща образците чрез пощенска услуга за своя сметка.

Упълномощаването може да се извърши и чрез използване на електронни средства. Публичното дружество е длъжно да осигури най-малко един способ за получаване на пълномощни чрез електронни средства. То е длъжно да публикува на своята интернет страница условията и реда за получаване на пълномощни чрез електронни средства.

В уставът на публичното дружество може да бъдат поставени допълнителни изисквания относно упълномощаването, представянето на пълномощното на дружеството и даването на инструкции от акционера за начина на гласуване, които изисквания са необходими за идентификация на акционерите и пълномощника или за да се осигури възможност за проверка на съдържанието на инструкциите и само доколкото това съответства на постигането на тези цели.

# *Право на ликвидационен дял*

Всяка обикновена акция дава право на ликвидационен дял, съразмерно с номиналната й стойност. Това право е условно - то възниква и може да бъде упражнено само в случай, че (и доколкото) при ликвидацията на Дружеството след удовлетворяването на претенциите на всички кредитори е останало имущество за разпределяне между акционерите и до размера на това имущество.

С право на ликвидационен дял разполагат само лицата, вписани в регистрите на ЦД като акционери към момента на прекратяване на Дружеството.

# *Допълнителни права, които дават акциите:*

Право на всеки акционер при увеличение на капитала да придобие акции, които съответстват на неговия дял в капитала преди увеличението;

Право на участие в управлението, чрез решаване на въпросите от компетентността на ОСА;

Право на информация, в това число и правото на предварително запознаване с писмените материали по обявения дневен ред на ОСА и свободното им получаване при поискване.

Уставът на „СПИДИ“ ЕАД не предвижда акции, даващи особени права и привилегии на притежателите им.

# *Права на миноритарните акционери:*

1) Акционери, притежаващи заедно или поотделно не по-малко от 5% (пет процента) от капитала на дружеството, могат:

* при бездействие на управителните му органи, което застрашава интересите на дружеството, да предявят пред съда исковете на Дружеството срещу трети лица. Като страна се призовава и Дружеството;
* да предявят иск пред окръжния съд по седалището на Дружеството за обезщетение на вреди, причинени на Дружеството от действия или бездействия на членовете на Съвета на директорите и на прокуристите на Дружеството;
* да искат от Общото събрание или от окръжния съд назначаването на контрольори, които да проверят цялата счетоводна документация на Дружеството и да изготвят доклад за констатациите си;
* да искат от окръжния съд свикване на Общо събрание или овластяване на техен представител да свика Общо събрание по определен от тях дневен ред;
* да искат включването на въпроси и да предлагат решения по вече включени въпроси в дневния ред на общото събрание по реда на чл. 223а от Търговския закон;
* ако Дружеството има сключен договор за съвместно предприятие, акционери, притежаващи заедно или поотделно най-малко 5% (пет процента) от капитала на Дружеството могат да предявят иск пред окръжния съд по седалището на Дружеството за обезщетение на вреди, причинени на дружеството от действия или бездействия на лицата, управляващи съвместното предприятие.

2) Акционери, които повече от три месеца притежават акции, представляващи поне 5% (пет процента) от капитала на Дружеството, могат да поискат от съвета на директорите свикване на Общо събрание. Ако в едномесечен срок от искането, то не бъде удовлетворено или ако Общото събрание не бъде проведено в тримесечен срок от заявяване на искането, окръжният съд по седалището на дружеството свиква Общо събрание или овластява акционерите, поискали свикването, или техен представител да свика събранието.

# *Условия за обратно изкупуване*

Дружеството може да изкупи собствени акции въз основа на решение на Общото събрание на акционерите, взето с обикновено мнозинство от представените акции и в съответствие с изискванията на закона и предвидения в него ред. Дружеството може да придобива през една календарна година повече от три на сто собствени акции с право на глас в случаите на намаляване на капитала чрез обезсилване на акции и обратно изкупуване само при условията и реда на търгово предлагане по чл. 149б от ЗППЦК.

Извън тази хипотеза в решението си общото събрание определя:

1. максималния брой акции, подлежащи на обратно изкупуване;
2. условията и реда, при които съветът на директорите извършва изкупуването в определен срок не по-дълъг от 5 години;
3. минималния и максимален размер на цената на изкупуване.

Капиталът на публичното дружество не може да бъде намаляван чрез принудително обезсилване на акциите.

За изкупуването се прилагат изискванията на чл. 111, ал. 5-9 от ЗППЦК и съответните разпоредби на Търговския закон.

Публичното дружество е длъжно да уведомява Комисията за финансов надзор за броя собствени акции, които ще изкупи в рамките на ограничението от 3% и инвестиционния посредник, на който е подадена поръчка за изкупуването. Уведомяването трябва да бъде извършено най-късно до края на работния ден, предхождащ деня на изкупуването. Комисията за финансов надзор дава публичност на получената информация чрез водения от нея регистър за публичните дружества и другите емитенти на ценни книжа.

Когато публично дружество придобие или прехвърли собствени акции пряко или чрез друго лице, действащо от свое име, но за негова сметка, е длъжно да разкрие информация за броя на гласовете, свързани с тези акции, при условията и по реда на чл. 100т и 100ф от ЗППЦК незабавно, но не по-късно от 4 работни дни от придобиването или прехвърлянето, когато броят им достигне, надхвърли или падне под 5 или 10 на сто от правата на глас. Правата на глас се изчисляват въз основа на общия брой акции, които дават право на глас.

Решението за обратно изкупуване се вписва в търговския регистър.

# *Условия за конвертиране*

Към настоящия момент „СПИДИ“ ЕАД не е издавало конвертируеми облигации. Уставът на дружеството допуска издаване на конвертируеми облигации, при спазване изискванията на Търговския закон.

# *Решения, разрешения и одобрения, въз основа на които акциите ще бъдат допуснати до търговия на регулиран пазар.*

На 10.05.2012 г. на извънредно Общото събрание на акционерите на „СПИДИ“ ЕАД са приети следните решения:

* „СПИДИ“ ЕАД да придобие статут на публично дружество, по смисъла на чл.110, ал. 1 ЗППЦ и да впише в регистъра на публичните дружества по чл. 30,ал.1, т.3 от ЗКФН акциите на дружеството с цел търговия на регулиран пазар.
* Упълномощава Съвета на директорите на дружеството да предприеме всички неоходими правни и фактически действия, с оглед придобиването на публичен статут отстрана на дружествотои допускането на акциите му за търговия на регулиран пазар.
* Овластяването е за извършване на целия обем дейности, необходими във връзка с горното и включва:
* Овластяване СД да приеме проспект за публично предлагане на ценни книжа, който да бъде внесен за одобрение в КФН, заедно с всички други документи, необходими за потвърждаването му;
* СД да приеме всички необходими решения, да състави и подаде всички необходими документи пред съответните институции;
* СД да предприеме необходимите действия за регистрация на емисията на БФБ – София.

# *В случай на нови емисии, очакваната дата на емисията на ценните книжа*

Дружеството не планира нови емисии ценни книжа.

# *Ограничения върху свободната прехвърляемост на ценните книжа*

Съгласно проекто - устава на „СПИДИ“ ЕАД, всички акции от капитала на дружеството образуват един клас, обикновени, поименни, безналични, свободнопрехвърляеми акции, с право на глас. Уставът не предвижда ограничения при упражняване на правата по акциите. Прехвърлянето на акциите се извършва свободно между акционери и трети лица, при спазване на разпоредбите на българското законодателство. Прехвърлянето на акциите има действие от регистрацията в „Централен депозитар" АД.

След одобрение на проспекта за допускане до търговия на акциите на „СПИДИ“ ЕАД същите ще бъдат вписани в регистъра воден на КФН, след което ще бъдат регистрирани за търговия на БФБ. Всички издадени от Дружеството акции ще се предлагат за търговия на БФБ.

След регистрация за търговия на БФБ, покупките и продажбите на акциите ще се извършват както на регулиран пазар или многостранна система за търговия чрез инвестиционен посредник, така и извън регулиран пазар, при спазване от страна на инвестиционния посредник, сключил сделките, на изискванията за публично оповестяване на информация и начина на оповестяването й, съгласно чл. 38, ал. 4 - 6 от Закона за пазарите на финансови инструменти (ЗПФИ). Прехвърлянето на акциите има действие от момента на регистрацията от „Централен депозитар" АД.

За да закупят или продадат акции на регулиран пазар, инвеститорите следва да подадат поръчки „купува" или „продава" до инвестиционния посредник, чийто клиенти са. След сключване на сделка на регулиран пазар инвестиционният посредник извършва необходимите действия за регистрация на сделката в ЦД. След осъществяване на сетълмента (изпълнението на сключената сделка) акциите се прехвърлят от сметката на продавача в сметката на купувача.

Прехвърлянето на акциите извън регулиран пазар се осъществява съгласно предварително сключен договор пряко между страните договор за покупко - продажбата на книжата. В този случай, лицата по сделката, за да осъществят прехвърлянето на акциите в ЦД, следва да представят данни и документи пред лицензиран инвестиционен посредник, извършващ дейност като регистрационен агент. Инвестиционният посредник регистрира сделката на БФБ като сключена извън регулирания пазар и извършва необходимите действия за регистрация на сделката в ЦД и нейния сетълмент. По аналогичен ред, чрез инвестиционен посредник, действащ като регистрационен агент, се извършва и прехвърлянето на акции в случаите на дарение и наследяване.

Прехвърлянето на акциите се счита за извършено от момента на регистрация на сделката в ЦД.

Съгласно Наредба № 38 за изискванията към дейността на инвестиционните посредници, ИП нямат право да изпълнят нареждане за продажба на акции, ако акциите не са налични по сметката на клиента или са блокирани в депозитарната институция, както и ако върху тях е учреден залог или е наложен запор. Поради това акционери, които притежават акции, върху които има учреден залог или наложен запор, или са блокирани на друго основание, няма да могат да ги продават, докато тази пречка не отпадне. Забраната по предходното изречение в случай на учреден залог не се прилага, ако приобретателят е уведомен за учредения залог и е изразил изрично съгласие да придобие заложените акции, и е налице изрично съгласие на заложния кредитор в предвидените в Закона за особените залози случаи. Забраната за прехвърляне на заложени акции не се прилага и в случай, че залогът е учреден върху съвкупност по смисъла на Закона за особените залози. Подобни забрани се прилагат и в случай, че клиентът притежава вътрешна информация относно акциите или сделката представлява прикрита покупка или продажба на акции.

Сключването на сделки с акциите на Дружеството се извършва по реда и при условията на Закона за публично предлагане на ценните книжа, Закона за пазарите на финансови инструменти, Наредба №38 за изискванията към дейността на инвестиционните посредници и другите подзаконови нормативни актове по прилагането на ЗППЦК и ЗПФИ, Правилника на БФБ и Правилата за работа на ЦД. Повече информация относно прехвърляне на акциите можете да получите от лицата за контакт, посочени в края на настоящия Документ за предлаганите ценни книжа, както и от всеки инвестиционен посредник.

# *Данни за наличието на предложения за задължително поглъщане, вливане и/или правила за принудително изкупуване или разпродажба на ценните книжа.*

Към настоящия момент няма предложения за задължително поглъщане/ вливане или правила за принудително изкупуване и разпродажба по отношение на акциите, емитирани от „СПИДИ“ ЕАД.

# *Предложения от трети лица за публично изкупуване на контролен пакет от акционерния капитал на емитента, направени през последната и текущата финансова година - условия на замяна*

Към настоящия момент Дружеството не е било обект на предложения от трети лица за публично изкупуване на контролен пакет от акционерния капитал.

# *Информация за данъците, удържани при източника според действащото законодателство в страната и отговорност на Емитента за удържането им*

Доходът от акции може да е капиталова печалба или дивидент.

Капиталова печалба се реализира при положителна разлика между продажната и покупната цена на акциите.

Дивидент може да бъде получен, след решение на компетентния орган на компанията за разпределяне на част или целия реализиран положителен финансов резултат за съответния период между нейните акционери.

# *Доходи от дивиденти*

Дивидентите, разпределяни от „СПИДИ“ ЕАД, са облагаеми по ред, определен съгласно разпоредбите на ЗКПО (относно юридическите лица) и ЗДДФЛ (относно физическите лица).

Съгласно чл. 12, ал. 1 от ЗКПО печалбата и доходите на чуждестранните юридически лица, които произтичат от стопанска дейност чрез място на стопанска дейност в страната или от разпореждане с имущество на такова място на стопанска дейност, са от източник в страната.

На основание чл. 12, ал. 2 от ЗКПО доходите от финансови активи, издадени от местни юридически лица, държавата и общините, са от източник в страната.

На основание чл. 12, ал. 4 от ЗКПО доходите от дивиденти и ликвидационни дялове от участие в местни юридически лица са от източник в страната.

# *Юридически лица*

* *местни юридически лица -* приходите от дивиденти са необлагаеми съгласно ЗКПО. Според разпоредбите на чл. 27, ал. 1, т. 1 от ЗКПО не се признават за данъчни цели приходите в резултат на разпределение на дивиденти от местни юридически лица и от чуждестранни лица, които са местни лица за данъчни цели на държава - членка на Европейския съюз, или на друга държава - страна по Споразумението за Европейското икономическо пространство. Следователно, доходът, разпределен от компанията в полза на местни юридически лица, не следва да бъде включен при преобразуване на счетоводния резултат за данъчни цели;
* *чуждестранни юридически лица* - съгласно чл. 194 ЗКПО с данък при източника се облагат дивидентите и ликвидационните дялове, разпределени от местни юридически лица в полза на чуждестранни юридически лица, с изключение на случаите, когато дивидентите се реализират от чуждестранно юридическо лице чрез място на стопанска дейност в страната;
* съгласно чл. 194 от ЗКПО местните юридически лица, които не са търговци, включително общини също облагат реализираните от тях доходи от дивиденти с данък при източника;
* данъкът е окончателен и се удържа от местните юридически лица, разпределящи дивиденти или ликвидационни дялове;
* с данък при източника не се облагат дивидентите и ликвидационните дялове, разпределени в полза на:

а) местно юридическо лице, което участва в капитала на дружество като представител на държавата;

б) договорен фонд;

в) чуждестранно юридическо лице, което е местно лице за данъчни цели на държава - членка на Европейския съюз, или на друга държава - страна по Споразумението за Европейското икономическо пространство.

* Данъчната ставка върху тези доходи съгласно чл. 200, ал. 1 от ЗКПО е в размер на 5 %.

# *Физически лица*

* *местни и чуждестранни физически лица* - съгласно чл. 38, ал. 1 от ЗДДФЛ доходите от дивиденти и ликвидационните дялове, изплатени в полза на местни или чуждестранни физически лица от източник в България се облагат с окончателен данък;

Окончателният данък за доходите от дивиденти се определя върху брутната сума, определена с решението за разпределяне на дивидент; окончателният данък за доходите от ликвидационни дялове се определя върху положителната разлика между стойността на ликвидационния дял и документално доказаната цена на придобиване на дела в дружеството/кооперацията;

Данъчната ставка върху тези доходи съгласно чл. 46, ал. 3 от ЗДДФЛ е в размер на 5%.

# *Капиталова печалба*

Доходите от сделки с ценни книжа (реализиране на капиталова печалба) са облагаеми по ред, определен съгласно разпоредбите на ЗКПО (относно юридическите лица), респективно ЗДДФЛ (относно физическите лица).

Съгласно чл. 196 от ЗКПО във връзка с § 1, т. 21 от допълнителните разпоредби на ЗКПО не се облагат с данък при източника доходите от сделки на разпореждане с финансови инструменти, както следва:

а) с дялове на колективни инвестиционни схеми, акции и права, извършени на регулиран пазар по смисъла на чл. 73 от Закона за пазарите на финансови инструменти; "права" за целите на изречение първо са ценните книжа, даващи право за записване на определен брой акции във връзка с взето решение за увеличаване на капитала;

б) сключени при условията и по реда на обратно изкупуване от колективни инвестиционни схеми, допуснати за публично предлагане в страната или в друга държава - членка на Европейския съюз, или в държава - страна по Споразумението за Европейското икономическо пространство;

в) сключени при условията и по реда на търгово предлагане по глава единадесета, раздел II от Закона за публичното предлагане на ценни книжа, или аналогични по вид сделки в друга държава - членка на Европейския съюз, или в държава - страна по Споразумението за Европейското икономическо пространство.

# *Юридически лица*

* *местни юридически лица -* съгласно чл. 44 от ЗКПО, когато разпореждането с финаснови инструменти се извършва на регулиран български пазар на ценни книжа, при определяне на данъчния финансов резултат, счетоводният финансов резултат на местните юридически лица се намалява с печалбата от разпореждане с финансовите инструменти, определена като положителна разлика между продажната цена и документално доказаната цена на придобиване на тези финансови инструменти и се увеличава със загубата от разпореждане с финансовите инструменти, определена като отрицателна разлика между продажната цена и документално доказаната цена на придобиване на тези финансови инструменти. Не се облагат доходите на местните юридически лица, реализирани при сделки с акции на компанията, когато са извършени на регулиран пазар на ценни книжа.
* *чуждестранни юридически лица* - съгласно чл. 195 ЗКПО доходите от източник в страната, посочени в чл. 12, ал. 2, 3, 5 и 8 на чуждестранни юридически лица, когато не са реализирани чрез място на стопанска дейност в страната, подлежат на облагане с данък при източника, който е окончателен. Съгласно чл. 196 не се облагат с данък при източника доходите от разпореждане с допуснати до търговия на регулиран пазар финансови инструменти по смисъла на § 1, т. 21 от допълнителните разпоредби на ЗКПО Данъчната основа за определяне на данъка, удържан при източника за доходите на чуждестранни лица от разпоредителни действия с финансови активи, е положителната разлика между продажната им цена и тяхната документално доказана цена на придобиване.

Данъчната ставка върху тези доходи съгласно чл. 200, ал. 2 от ЗКПО е в размер на 10%.

# *Физически лица*

* *местни физически лица -* съгласно чл. 13, ал. 1, т. 3 ЗДДФЛ не са облагаеми доходите от разпореждане с финансови инструменти по смисъла на § 1, т. 11 от допълнителните разпоредби на ЗДДФЛ, като под разпореждане с финансови инструменти ЗДДФЛ има предвид следните сделки:

а) с дялове на колективни инвестиционни схеми, акции и права, извършени на регулиран пазар по смисъла на чл. 73 от Закона за пазарите на финансови инструменти; права за целите на изречение първо са ценните книжа, даващи право за записване на определен брой акции във връзка с взето решение за увеличаване на капитала;

б) сключени при условията и по реда на обратно изкупуване от колективни инвестиционни схеми, допуснати за публично предлагане в страната или в друга държава - членка на Европейския съюз, или в държава - страна по Споразумението за Европейското икономическо пространство;

в) сключени при условията и по реда на търгово предлагане по глава единадесета, раздел II от Закона за публичното предлагане на ценни книжа, или аналогични по вид сделки в друга държава - членка на Европейския съюз, или в държава - страна по Споразумението за Европейското икономическо пространство.

Съгласно чл.13, ал.1, т. 4 от ЗДДФЛ не са облагаеми и разпределените под формата на нови дялове и акции печалба или друг източник на собствен капитал в търговски дружества, както и разпределените печалба или друг източник на собствен капитал под формата на увеличаване на номиналната стойност на съществуващите дялове и акции.

* *чуждестранни физически лица -* съгласно чл. 37, ал. 1, т. 12 от ЗДДФЛ с окончателен данък се облагат доходите доходите от продажба, замяна и друго възмездно прехвърляне на акции, дялове, компенсаторни инструменти, инвестиционни бонове и други финансови активи, когато са от източник в България, начислени/изплатени в полза на чуждестранни физически лица, когато не са реализирани чрез определена база в страната.

Съгласно чл. 37, ал. 7 от ЗДДФЛ не се облагат с окончателен данък доходите от продажба, замяна и друго възмездно прехвърляне на акции, дялове, компенсаторни инструменти, инвестиционни бонове и други финансови активи, когато са начислени/изплатени в полза на чуждестранни физически лица, установени за данъчни цели в държава - членка на Европейския съюз или в друга държава - членка на Европейското икономическо пространство.

Дължимият окончателен данък съгласно чл. 46, ал. 1 от ЗДДФЛ е в размер на 10%.

# *Валутно законодателство*

Валутният закон установява законовия режим за сделките и плащанията между местни и чуждестранни лица, презграничните преводи и плащания и вноса и износа на български лева и чуждестранна валута. Разпоредбите на Регламент (ЕО) 1889/2005 г. на Европейския парламент и на Съвета се прилага по отношение износа и вноса на пари в наличност. Изложеното по-долу обсъжда тези аспекти на законовия режим, които са относими към чуждестранни лица, които инвестират в акции. Съгласно разпоредбите на Регламент (ЕО) 1889/2005 г. (въведени и с Наредба № 10 от 2003 година на Министъра на финансите), българските и чуждестранни физически лица могат да внасят или изнасят парични средства на стойност до 10 000 евро или тяхната равностойност в друга валута свободно, без писмено деклариране пред митническите органи. Вносът и износът от местни и чужди лица на повече от 10 000 евро или тяхната равностойност в друга валута следва да се декларира пред митническите власти. Декларацията съдържа данни за собственика на сумата и получателя, размера и вида, произхода и целта и вида на сделката и маршрута. Освен това лица, изнасящи в брой суми над 30 хил. лв. или техния еквивалент в чуждестранна валута, трябва да представят удостоверение, издадено от Националната агенция по приходите, удостоверяващо, че лицето няма просрочени данъчни задължения. Такава декларация не е необходимо да се прави от чуждестранни лица, които изнасят в брой суми, не надхвърлящи размера на внесени в брой суми, които са били декларирани пред митническите власти при последното влизане в страната.

Чуждестранен гражданин или дружество, прехвърлящо доход (с източник капиталова печалба и дивиденти), надхвърлящ 30 000 лв. или равностойността в чуждестранна валута, който е резултат от инвестиция в България (включително инвестиции в акции и други ценни книжа и деривати върху ценни книжа, издадени от български дружества) или от продажба на такава инвестиция, трябва да представи на банката, осъществяваща трансфера, документи, доказващи инвестицията, нейната продажба и плащанията на всички дължими данъци.

# *Индикация за това, дали емитентът поема отговорност за удържането на данъци при източника.*

„СПИДИ“ ЕАД поема отговорност за удържането на съответните данъци при източника.

# Условия на предлагането

# *Условия, статистически данни за предлагането, очакван график и действия, изисквани за кандидатсткване за предлагането*

# *Условия на които се подчинява предлагането*

Искането за допускане до търговия на регулиран пазар на ценни книжа се извършва на основание взето решение от ОСА, проведено на 10.05.2012 г.

След потвърждаването на настоящия проспект и вписване на емисията акции в регистъра на КФН, СД на „СПИДИ“ ЕАД ще подаде заявление до БФБ за приемане на всички издадени от „СПИДИ“ ЕАД акции за борсова търговия.

Търговията може да започне на определената от Съвета на директорите на БФБ дата, след регистрация на емисията акции на Дружеството.

Регистрацията на акциите за борсова търговия създава възможност за мажоритарният акционер на „СПИДИ“ ЕАД АД да предложи за продажба на борсата, чрез лицензиран инвестиционен посредник, притежаваните от тях акции.

Също така, акционерите и инвеститорите ще могат да закупят на борсата, чрез лицензиран инвестиционен посредник, акции на Дружеството, които се предлагат за продажба (вж. също „Информация за предлаганите акции - Ред за прехвърляне на акциите").

Инвеститорите и акционерите, проявили интерес да закупят и продадат акции на „СПИДИ“ ЕАД, могат да се обърнат към избран от тях лицензиран инвестиционен посредник.

# *Общ размер на емисията/предлагането, разграничение между ценните книжа,предлагани за продажба и за подписка - условия и особености*

За всички издадени към датата на изготвяне на настоящия документ от Дружеството акции, а именно 1 482 200 (един милион четиристотин осемдесет и две хиляди и двеста) броя обикновени, поименни, безналични акции с номинална стойност от 1 (един) лев всяка, ще бъде искано допускане до търговия на БФБ.

Едноличният собственик на „Спиди“ ЕАД е обявил намерението си да продаде или предложи за продажба на борсата **20 %** от притежаваните от него акции на Дружеството, в определен момент.

В допълнение, Дружеството не може да гарантира, че ще има достатъчно търсене от страна на инвеститорите, на неговите акции и че същите ще имат активен и ликвиден борсов пазар.

# *Периодът, включително всякакви възможни изменения, през които предлагането ще бъде открито и процес на кандидатстване*

С издаване на потвърждение на настоящия проспект, КФН ще впише акциите от капитала на „СПИДИ“ ЕАД, във водения регистър по чл. 30, ал.1, т. З от ЗКФН, с цел търговия на регулиран пазар, съответно ще впише „СПИДИ“ ЕАД в регистъра на публичните дружества.

Началната дата на въвеждане на акциите за търговия на регулиран пазар се определя с решение на Съвета на директорите на БФБ, след получаване на искане за приемане на акциите на „СПИДИ“ ЕАД за търговия на неофициален пазар. От определената по реда на предходното изречение начална дата, всяко лице, което притежава акции на дружеството може да продава акциите си, и всеки инвеститор може да подава поръчки „купува" на БФБ, чрез използване на услугите на лицензиран инвестиционен посредник. Няма срок (крайна дата) за търговия с акциите на „СПИДИ“ ЕАД.

Инвеститорите подават поръчки за сделки с акции на дружеството лично, чрез своите законни представители или чрез пълномощник, упълномощен с изрично, нотариално заверено пълномощно.

Поръчки за сделки с акции на дружеството на регулиран пазар, могат да бъдат подавани единствено до лицензиран инвестиционен посредник.

Сделките с акции на дружеството на регулиран пазар, се извършват след сключване на писмен договор с лицензиран инвестиционен посредник и подаване на поръчки, с нормативно определени реквизити, въз основа на сключения писмен договор.

При сключване на договор и подаване на поръчки клиентът, неговият законен представител или пълномощник се легитимират пред служител на инвестиционния посредник с документ за самоличност и представят следните документи:

За юридически лица - оригинал или нотариално заверен препис на удостоверение за актуална регистрация на юридическото лице в търговския регистър или преведени и легализирани документи за регистрация за чуждестранни юридически лица, от които да е видно пълното наименование на юридическото лице, дата на издаване, държава и място на регистрация, адрес на юридическото лице, имената на лицата, овластени да го представляват; за българските юридически лица - копия от регистрацията по БУЛСТАТ и данъчната регистрация, заверени от законния представител и копие от лична карта на представляващия дружеството.

При подаване на поръчка, чрез пълномощник се представя изрично нотариално заверено пълномощно за извършване на действия - покупка или продажба на финансови инструменти.

Относно начина на легитимация на клиентите пред инвестиционния посредник следва да се има предвид, че в зависимост от конкретните си правила различните инвестиционни посредници могат да изискват различни документи. Инвестиционният посредник при приемане на поръчки за сделки с финансови инструменти извършва проверка за спазване на нормативно установените изисквания при тяхното подаване. В случай, че при проверката по предходното изречение не се установят отклонения от установените изисквания, инвестиционният посредник изпълнява подадените клиентски поръчки, като ги въвежда за изпълнение в системата за търговия на БФБ.

Поръчките за сделки (покупка или продажба) на акции могат да бъдат различни видове.

От практическа гледна точка, за инвеститорите най-голямо значение има делението на поръчките на лимитирани, пазарни и пазарни към лимитирани.

Съгласно Правилника на дейността на „БФБ - София" АД, Част IV „Правила за търговия":

* *„Лимитирани“* са поръчки за покупка или продажба на определенено количество финансови инструменти при посочени от инвеститорите пределна цена.
* *„Пазарни“* са поръчки за покупка или продажба на определено количество финансови инструменти по най-добрата цена на борсовия пазар в момента на въвеждането им в търговската система на борсата. Пазарните поръчки се изпълняват по цена, определена от съществуващите насрещни поръчки, като инвеститорите определят или общата стойност в лева на поръчката или количеството финансови инструменти, които искат да продадат или закупят.
* *„Пазарни към лимитирани“* са пазарни поръчки, които се удовлетворяват по цената на най - добрата насрещна лимитирана поръчка. Ако в момента на въвеждането им, такава не съществува или са активни единствено насрещни пазарни поръчки, поръчката от тип „пазарна към лимитирана" се отхвърля от системата на борсата.

Акционерите и инвеститорите могат да получат информация за цените и обема на сключените борсови сделки с акции на „СПИДИ“ ЕАД, за цените и обема на търсене и предлагане на акциите и друга инвестиционна информация от лицензираните инвестиционни посредници.

Такъв вид информация може да бъде получена и от Бюлетина на БФБ, от Интернет страницата на БФБ - [www.bse-sofia.bg](http://www.bse-sofia.bg/), от специализирани електронни адреси за финансово-инвестиционна информация, от финансовата преса и други подобни източници.

# *Обстоятелства, при които допускането до търговия на регулиран пазар може да бъде отменено или временно преустановено и условия за отмяна след като са започнали сделките*

Придобиването на публичен статут на дружеството се извършва на основание решение на общото събрание на акционерите от 10.05.2012 г.

След вписване на акциите от капитала на дружеството в регистрите на КФН, за същите ще бъде поискано допускане за търговия на БФБ. Допускането до търговия на регулиран пазар може да не се осъществи, ако КФН постанови решение с отказ да бъде потвърден настоящия проспект, както и в случай, че СД на БФБ откаже допускането на акциите до търговия на Неофициален пазар.

След началната дата на въвеждане за търговия на БФБ, търговията може да бъде отменена или временно преустановена съобразно нормативната уредба и условията по ЗППЦК, ЗПФИ, ЗПЗФИ и Правилника на БФБ.

Публичното предлагане на акции на дружеството може да бъде отменено или спряно при условията и по реда на чл. 212, ал. 1, т. 4 ЗППЦК, а именно когато КФН установи, че поднадзорни лица, техните служители, лица, които по договор изпълняват ръководни функции или сключват сделки за сметка на поднадзорни лица, както и лица, притежаващи 10 или над 10 на сто от гласовете в общото събрание на поднадзорни лица, са извършили или извършват дейност в нарушение на ЗППЦК, на актовете по прилагането му, на решения на КФН или на заместник-председателя, както и когато се възпрепятства упражняването на контролна дейност от комисията или от заместник-председателя или са застрашени интересите на инвеститорите. В този случай комисията, съответно заместник- председателят, може да наложи принудителна административна мярка, с която да спре за срок до 10 последователни работни дни или да спре окончателно продажбата или извършването на сделки с тези ценни книжа.

Заместник-председателят на КФН, ръководещ управление „Надзор на инвестиционната дейност“, може да наложи принудителна административна мярка и да спре търговията с определени финансови инструменти при условията и по реда на чл. 37, ал. 1, т. 2 от

Закона срещу пазарните злоупотреби с финансови инструменти (ЗПЗФИ), а именно за предотвратяване и преустановяване на административните нарушения по ЗПЗФИ като например използването или търговия с вътрешна информация и манипулиране на пазара на финансови инструменти, за предотвратяване и отстраняване на вредните последици от тях, както и при възпрепятстване упражняването на контролна дейност от комисията или от заместник-председателя, или при застрашаване интересите на инвеститорите.

Съгласно чл. 91 от ЗПФИ пазарният оператор (БФБ) може да спре търговията с финансови инструменти или да отстрани от търговия финансови инструменти, които не отговарят на изискванията, установени в правилника за дейността на регулирания пазар, ако това няма да увреди съществено интересите на инвеститорите и надлежното функциониране на пазара. Пазарният оператор оповестява публично решението за спиране на търговията с финансови инструменти или за отстраняването на финансови инструменти от търговията и уведомява за това комисията. Комисията предоставя информацията по изречение първо на компетентните органи на другите държави членки.

Емитентът не предвижда обстоятелства, различни от законово установените, при които допускането до търговия, съответно търговията с ценни книжа може да бъде отменена или временно преустановена.

# *Възможности за намаляване на подписката и начина за възстановяване на надплатените суми*

Допускане до търговия на регулиран пазар ще бъде искано за всички акции на Дружеството.

След допускането на акциите на „СПИДИ“ ЕАД до търговия на регулиран пазар обема на предлагането зависи изцяло от предлагането от страна на едноличния собственик на капитала, който е взел решение да пусне за продажба до 20% от акциите на компанията.

# *Минимална и/или максимална стойност, за която се кандидатства (брой или съвкупна сума)*

Ценовите ограничения при търговията на регулиран пазар се определят съобразно правилата, заложени в Правилника на БФБ.

Цената, на която ще се търгуват акциите на дружеството на Неофициален пазар се определя от обема на предлагане от страна на настоящите акционери и интереса към акциите от страна на потенциалните инвеститори.

# *Периодът, през който заявлението за кандидатстване в предлагането може да бъде оттеглено, при условие, че на инвеститорите е позволено да оттеглят нарежданията си*

Условията, редът и срокът за оттегляне на поръчка за покупка/продажба на акции на регулиран пазар, са уредени в Правилника на БФБ.

При търговия с ценни книжа на регулиран пазар всеки инвеститор може да оттегли подадената до инвестиционен посредник поръчка за покупка/ продажба на акции по всяко време и в размер на неизпълнената от поръчката част. Закупените преди оттегляне на поръчката акции са за сметка на инвеститора.

# *Начинът и сроковете за заплащането на ценните книжа и доставката на ценните книжа*

Вторичната търговия с акциите на дружеството ще се осъществява в съответствие с Закона за пазарите на финансови инструменти, Наредба № 38 за изискванията към дейността на инвестиционните посредници, правилата и оперативните процедури на БФБ и ЦД.

# *Начин и срок на плащане на цената*

При подаване на поръчка за закупуване на акции на „СПИДИ“ ЕАД, след допускане на акциите до търговия на Неофициален пазар, и съобразно изискването на чл. 40, ал. 1 от Наредба № 38 за изискванията към дейността на инвестиционните посредници, клиентът е длъжен да предостави на инвестиционния посредник паричните средства, необходими за плащане по сделката или по друг начин да удостовери пред посредника, че ще изпълни задължението си за плащане. Заплащането на закупените акции, ще се осъществява чрез банков превод или в брой. При осъществяване на плащането се издава платежен документ, който трябва да съдържа минимум следната информация:

* Името/ фирмата на инвеститора или наименованието на инвестиционния посредник, действащ за сметка на инвеститора;
* Общият брой закупени акции;
* Друга информация, съобразно приетите практики на отделните инвестиционни посредници.

# *Превеждане на сумите от продадените акции по сметка на клиента - продавач*

„Централен депозитар“ АД задължава сметката на инвестиционния посредник на купувача и заверява сметката на инвестиционния посредник на продавача, с дължимите суми срещу закупените акции в срока и при спазване на процедурата, предвидена в Правилника на ЦД за приключване на сделки с ценни книжа, сключени на регулиран пазар.

# *Ред за получаване на удостоверителни документи (депозитарни разписки)*

По искане на притежателите на акции „Централен депозитар" АД издава удостоверителен документ (депозитарна разписка) за притежаваните от ценни книжа чрез инвестиционен посредник - член на Централния депозитар. Депозитарната разписка може да бъде получена лично от акционера или от упълномощено от него с нотариална заверка на подписа лице, на адреса на инвестиционния посредник, чрез когото е поискано нейното издаване. Следва да се отбележи, че след получаване на депозитарната разписка и за да могат да се извършват сделки с Акциите след приемането им за търговия на пода на БФБ, Акциите трябва да бъдат прехвърлени по клиентска подсметка на акционера при инвестиционен посредник - член на „Централен депозитар" АД.

# *Описание на начина и датата, на която ще бъдат публикувани резултатите от предлагането*

Вторичната търговия е непрекъснат процес, при който публикуването на резултатите не е приложимо.

# *Процедура за упражняването на правото за закупуване преди други, прехвърляемост на правата по подписката и третиране на неупражнените права по подписката*

При допускането за търговия на регулиран пазар на акциите на „СПИДИ“ ЕАД не е налице привилегия на определени инвеститори, за закупуване на акции, преди други инвеститори.

# План за пласиране и разпределение на акциите

# *Различни категории потенциални инвеститори, на които се предлагат ценни книжа. Заделяне на траншове и предлагане на пазарите на две или повече страни*

След одобрение на документа за предлаганите ценни книжа, както и на другите части на Проспекта от страна на КФН и допускането на акциите на „СПИДИ“ ЕАД за търговия на регулиран пазар, всички инвеститори, на равни начала, могат да участват в търговията на акциите на Неофициален пазар на БФБ.

# *Изявление дали главните акционери или членовете на управителните, надзорните или административни органи на емитента възнамеряват да придобият от предлаганите ценни книжа или дали някое лице възнамерява да придобие повече от 5 на сто от предлаганите ценни книжа, доколкото такава информация е известна на емитента.*

Към момента на изготвяне на настоящия документ не са известни намерения на членове на управителния орган на емитента да придобият от търгуваните ценни книжа.

Не е налице информация дали някое лице възнамерява да придобие повече от 5 на сто от търгуваните на регулиран пазар ценни книжа.

# *Оповестяване на предварително разпределение*

При допускане на акциите на „СПИДИ“ ЕАД, за търговия на регулиран пазар не би могло да има предварително разпределение на акциите. Акции на дружеството, могат да се придобият от инвеститорите, проявяващи интерес, посредством сключването на сделка на БФБ, чрез лицензиран инвестиционен посредник.

# *Процес на уведомяване на кандидатите за разпределяната сума и индикация дали търговията може да започне преди да бъде направено уведомлението*

След регистрирането на акциите на Дружеството за търговия на БФБ сделки за покупко-продажба с тях ще могат да се сключват на борсов пазар чрез всеки един лицензиран инвестиционен посредник.

След сключена сделка за покупка за сметка на всеки един инвеститор заплащането на книжата ще се извършва съгласно условията на избрания инвестиционен посредник и съобразно стандартните процедури за сетълмент на борсови сделки - от вида „Доставка срещу плащане" през ЦД.

След регистрацията на сделките в БФБ и приключване на сетълмента им, ЦД заверява клиентската подсметка на инвеститорите-купувачи със закупените от тях акции. Удостоверителни документи за собственост върху книжа от капитала на Дружеството могат да бъдат заявени за издаване от ЦД.

# *Записване, превишаващо размера на подписката и опция "green shoe" за превишаване на подписката - наличие, размер, период и условия*

При допускането до търговия на регулиран пазар на емисия акции не са приложими каквито и да било договорености за записване, подписка и опция "green shoe" за превишаване на подписката.

# Ценообразуване

# *Цена на предлагане*

Цената, на която „СПИДИ“ ЕАД ще предложи акции при стартиране на търговия с тях (цена за въвеждане за търговия на БФБ) ще е равна на номиналната и ще е 1 (един) лев за всяка акция.

Последващото развитие на цената на акциите от настоящата емисия ще се определи от динамиката на пазара и структурата на търсенето и предлагането на книжата, както и от оценката на Дружеството от пазарните участници и съответно техния интерес към акции от капитала на „СПИДИ“ ЕАД.

Акционерите и инвеститорите сами ще определят цената, на която желаят да продадат или да закупят акции на Дружеството. Инвестиционните посредници, които приемат поръчките за покупка и продажба на акциите, информират акционерите и инвеститорите относно видовете поръчки, които могат да подадат, ценовите нива на активните поръчки и сключените сделки, както и за разходите по сделката (такси и комисионни).

Инвеститорите и акционерите поемат за своя сметка таксите и комисионните на инвестиционния посредник, член на БФБ, разплащателните институции, „БФБ-София" АД, „Централен депозитар" АД, свързани със закупуване на акции на „СПИДИ“ ЕАД.

# *Процедура за оповестяване на цената на предлагане*

След регистрацията за търговия на ценните книжа на Емитента на Неофициален пазар на БФБ, цената при която даден инвеститор би могъл да закупи акции на „СПИДИ“ ЕАД ще се определя от динамиката на пазара и структурата на търсенето и предлагането на книжата.

# *Права на настоящите акционери, ограничаване или отмяна на тези права и причини за това*

Настоящият Проспект има за цел допускане на акциите на „СПИДИ“ ЕАД за търговия на регулиран пазар.

Предвид посоченото не биха могли да съществуват права на съществуващите акционери за закупуване на акции, преди други инвеститори.

# *Съществена разлика между цената на предлагане на ценните книжа и цената, която членовете на управителни и контролни органи са заплатили през последната година или които те имат право да придобият*

# Пласиране и поемане

# *Информация за координаторите на предлагането*

Искане за допускане до търговия на регулиран пазар ще бъде отправено само за територията на Република България.

# *Информация за всички агенти по плащанията и депозитарни агенти*

# *Депозитарна институция за парични средства.*

След допускането за търговия на акциите на емитента на „БФБ – София“ АД, инвеститорите ще могат да подават поръчки и сключват сделки с акции на дружеството, чрез лицензиран инвестиционен посредник.

Съгласно нормативните изисквания инвестиционните посредници са длъжни да съхраняват паричните средства на своите клиенти в депозитарна институция, по смисъла на чл. 34, ал. 3 от Закона за пазарите на финансови инструменти. Инвестиционния посредник, при установяване на отношения с клиент го информира за депозитарната институция, в която ще бъдат съхранявани паричните средства на клиента, предоставени или получени във връзка с подадена поръчка за сделка с акции на дружеството.

Всеки клиент, подаващ поръчка за продажба самостоятелно посочва, при сключване на договора с инвестиционния посредник банката и банковата сметка, по която да му бъдат преведени паричните средства, постъпили от продажбата.

# *Депозитарна институция за финансовите инструменти.*

Депозитарна институция за акциите на „СПИДИ“ ЕАД е „Централен депозитар“ АД, с адрес на управление: гр. София, ул. „Три уши“ № 10, ет. 4.

# *Информация за субектите, съгласяващи се да поемат емисията на база на твърд ангажимент. Информация за субектите, съгласяващи се да пласират* *емисията. Информация за условията при поемане и условията при пласиране.*

Няма лица, упълномощени да поемат или гарантират акциите на „СПИДИ“ ЕАД, за които се иска допускане до търговия на регулиран пазар.

# *Кога е или ще бъде постигнато споразумение за поемане*

Настоящият документ за ценни книжа се изготвя във връзка с допускането до търговия на акциите на „СПИДИ“ ЕАД.

Не е сключвано споразумение за поемане на емисията, за която се иска допускане до търговия.

# Допускане до търговия и договорености за търговия

# *Индикация дали ценните книжа ще бъдат обект на кандидатстване за допускане до търговия на регулиран пазар. Посочване на въпросния пазар.*

Настоящият проспект има за цел придобиване от „СПИДИ“ ЕАД на статут на публично дружество и допускане на акциите от капитала на дружеството до търговия на регулиран пазар. Дружеството придобива публичен статут от решението на КФН за регистриране на емисията акции с цел търговия на регулиран пазар.

В случай на потвърждаване от Комисията за финансов надзор на настоящия проспект за допускане до търговия на акциите на „СПИДИ“ ЕАД, СД на емитента ще подаде заявление за регистрация на емисията акции на регулиран пазар. Съветът на директорите на БФБ на свое заседание следва да вземе решение за допускане на ценните книжа до търговия на регулиран пазар и определя датата, на която акциите ще бъдат допуснати до търговия на регулиран пазар.

Допускане до търговия на регулиран пазар ще бъде искано само за територията на Република България.

Допускането до търговия на акциите на „СПИДИ“ ЕАД може да не се осъществи, поради отказ на Комисия за финансов надзор да одобри проспекта за допускане до търговия на регулиран пазар на акциите на дружеството или отказ от страна на „Българска фондова борса - София" АД да регистрира акциите за търговия на неофициален пазар.

# *Регулирани или равностойни пазари, на които вече са допуснати за търговия ценни книжа от същия клас.*

Към момента на изготвяне на настоящия документ, акциите на „СПИДИ“ ЕАД не са допускани до търговия на регулиран пазар.

# *Информация за едновременно публично или частно пласиране на същия или друг клас акции/ценни книжа на емитента.*

Няма акции от същия клас, за които има подписка или се пласират частно или ценни книжа от друг клас за публично или частно пласиране.

# *Данни за субектите, които имат твърд ангажимент да действат като посредници на вторичния пазар, предоставяйки ликвидност, чрез цените на търсенето и предлагането.*

Няма сключени договори между дружеството - емитент и инвестиционни посредници, които се задължават да осигуряват ликвидност.

# *Стабилизация*

„СПИДИ“ ЕАД предлага за допускане до търговия на регулиран пазар пълния брой акции от капитала на Дружеството и няма възможност за превишаване размера на броя на акциите на Дружеството, а също така няма и предложения за предприемане на действия за ценово стабилизиране.

# Продаващи държатели на ценни книжа

# *Данни за субекта, предлагащ за продажба ценните книжа.*

Всички съществуващи акции на „СПИДИ“ ЕАД ще бъдат предложени за търговия на регулиран пазар на ценни книжа, като конкретния брой и момент на сключване на сделки с акции на дружеството ще зависи от волята на акционерите, инвеститорския интерес и текущите пазарни стойности на акциите на Дружеството.

|  |  |
| --- | --- |
| **Наименование** | "Спиди груп" АД |
| **ЕИК** | 201657129 |
| **Седалище и адрес****на управление** | България, област Пловдив, гр. Пловдив 4003, р-н Северен, бул. Васил Левски № 151 |
| **Брой акции с право на глас** | 1 482 200 |
| **Дял в ОСА на емитента** | 100% |

# *Броят и класа на ценните книжа, които се предлагат от всеки от продаващите държатели на ценни книжа*

# *Споразумения за замразяване на капитала*

Към момента на изготвяне на настоящия документ няма сключени споразумения за замразяване на капитала.

# Разходи на емитента на ценните книжа.

Разходи по допускане на акциите за търговия на „БФБ-София" АД са представени в следващата таблица. В таблицата не са включени разходите, които се отнасят до цялостната дейност на Дружеството или до повече от една емисия ценни книжа.

Всички посочени по-долу разходи са за сметка на Дружеството.

Горепосочените разходи възлизат на 0,0025 лв. на акция и се поемат изцяло от „СПИДИ“ ЕАД

|  |  |  |  |
| --- | --- | --- | --- |
| Разходи по допускане на акциите за търговия | Еднократни (лева) | Годишни (лева) | Общо за първата година |
| Такса за потвърждаване на проспект | 2 182 |  | 2 182 |
| Годишна такса за надзор на КФН |  | 450 | 450 |
| Издаване на удостоверение от ЦД АД регистрация на „БФБ-София" АД | 60 |  | 60 |
| Регистрация на емисия акции в ЦД АД | 751 | 602 | 1 353 |
| Издаване на ISIN код от ЦД АД | 72 |  | 72 |
| Регистрация на емисията на БФБ | 500 |  | 500 |
| Годишна такса за поддържане на регистрация на БФБ |  | 3 000 | 3 000 |
| ОБЩО РАЗХОДИ | 3 565 | 4 052 | 7 617 |

За сметка на инвеститорите са разходите по сключване на сделките с акции на регулиран пазар, в т.ч. комисионни на инвестиционен посредник и други такси, ако не са включени в комисионната на посредника (такси на „БФБ-София" АД и „Централен Депозитар" АД).

# Разводняване (намаляване) стойността на акциите

При условията на допускане до търговия на акциите на регулиран пазар, разводняване собствеността на настоящите акционери не е приложимо, тъй като условията за търговия за всички инвеститори ще са еднакви и определянето на цената на сключване на сделките ще зависи от желанията на пазарните участници, които ще дадат пазарната стойност на Дружеството.

# Допълнителна информация

# *Информация за споменати консултанти*

В настоящия документ за предлаганите акции на „СПИДИ“ ЕАД не са включени изявления, доклади или други експертни становища за предлаганите ценни книжа, освен тези на експертите изготвили проспекта.

# *Друга одитирана информация*

В настоящият документ за ценни книжа не е включена друга информация, освен информация от годишния одитиран финансов отчет към 31.12.2011 г., която да е одитирана или прегледана от определени по закон одитори.

В настоящият Документ за ценни книжа не е включена информация, която е предоставена от трети лица.

# *Информация за експертите, изготвили доклад, изявление или становище*

В настоящия документ, както и във всички съставни части на проспекта на „СПИДИ“ ЕАД, не са включени изявления, доклади или становища на експерти и съответно изискването за предоставяне на информация за тези лица е неприложимо.

# *Информация за трети лица*

С изключение на описаният одиторски доклад, като част от годишния финансов отчет на компанията за 2011 г., в настоящия Документ за предлаганите ценни книжа, както и в целият проспект не е използвана друга информация, включително изявления, доклади или становища, които да са изготвени от трети лица и съответно изискването за информация за същите е неприложима.

# *Източници на допълнителна информация*

Инвеститорите могат да получат настоящия Документ за предлаганите акции, както и Регистрационния документ и Резюмето, части от Проспекта за допускане до търговия на регулиран пазар на акции на „СПИДИ“ ЕАД, както и допълнителна информация за „СПИДИ“ ЕАД и за публично предлаганите ценни книжа от:

Българска фондова борса - София" АД

гр. София, ул. „Три уши" №10

телефон: (+359 2) 937 09 34 факс: (+359 2) 937 09 46

e-mail: bse@bse-sofia.bg

Изготвили регистрационния документ:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/Красимир Тахчиев/

/Данаил Данаилов/

Долуподписаното лице, в качеството си на представляващ Дружеството, с подписа си, декларират, че Документа за ценните книжа отговаря на изискванията на закона.

\_\_\_\_\_\_\_\_\_\_\_\_\_\_\_\_\_\_\_\_\_

/Валери Мектупчиян/